Liefde sluit 'n verskeidenheid van sterk en positiewe emosionele en geestelike toestande in, wat wissel van die edelste deug of goeie gewoonte, tot die diepste interpersoonlike toegeneentheid en die eenvoudigste plesier. 'n Voorbeeld van hierdie uiteenlopende betekenisse is dat die liefde van 'n moeder verskil van die liefde van 'n gade, wat weer verskil van die liefde vir kos. In die algemeen verwys liefde na 'n sterk aantrekkingskrag en emosionele gehegtheid. Liefde kan die deugde van menslike vriendelikheid, deernis en toegeneendheid verteenwoordig. Dit kan ook barmhartige en liefdevolle optrede teenoor ander mense, jouself of diere beskryf.
Die antieke Griekse filosowe identifiseer vyf vorme van die liefde: familie-liefde (in Grieks, Storge), vriendskaplike liefde (Philia), romantiese liefde (Eros), gas-liefde (Xenia) en goddelike liefde (Agape). Moderne skrywers onderskei tussen verdere variëteite van die liefde: onbeantwoorde verliefdheid, selfliefde en hoflike liefde. Asiatiese kulture het ook tussen Ren, Kama, Bhakti, Mettā, Ishq, Chesed en ander variante of simbioses van hierdie toestande onderskei. Liefde het ook godsdienstige of geestelike betekenis. Hierdie diversiteit van die gebruike en betekenisse, gekombineer met die kompleksiteit van die gevoelens betrokke, maak liefde buitengewoon moeilik om konsekwent te definieer, in vergelyking met ander emosionele toestande.
Sielkunde beeld liefde as 'n kognitiewe en sosiale verskynsel uit. Die sielkundige Robert Sternberg het 'n driehoekige teorie van liefde geformuleer en aangevoer dat liefde drie verskillende komponente het: intimiteit, toewyding en passie. Intimiteit is wanneer twee mense verskeie dele van hul persoonlike lewens aan mekaar toevertrou, en kry gewoonlik gestalte in vriendskappe en romanse of liefdesverhoudings. Toewyding, aan die ander kant, is die verwagting dat die verhouding permanent is. Die laaste vorm van die liefde is seksuele aantrekkingskrag en passie. Passievolle liefde kry gestalte in verliefdheid sowel as die romantiese liefde. Alle vorme van die liefde word beskou as verskillende kombinasies van hierdie drie komponente. "Hou van" behels net intimiteit. "Verliefdheid" behels net passie. Leë liefde behels net toewyding. Romantiese liefde behels beide intimiteit en passie. Medelydende liefde sluit intimiteit en toewyding in. Dwase liefde sluit passie en toewyding in. Maar volkome liefde sluit al drie komponente in.
'n Hart is 'n bekende simbool van liefde.
Die eerste soen van Adam en Eva.
↑ "Definition of Love in English" (in Engels). Oxford English Dictionary. Geargiveer vanaf die oorspronklike op 10 Mei 2019. Besoek op 1 Mei 2018.
↑ "Definition of "Love" - English Dictionary" (in Engels). Cambridge English Dictionary. Geargiveer vanaf die oorspronklike op 1 April 2019. Besoek op 1 Mei 2018.
↑ "Ancient Love Poetry" (in Engels). Geargiveer vanaf die oorspronklike op 30 September 2007.
↑ "St. Thomas Aquinas, STh I-II, 26, 4, corp. art" (in Engels). Newadvent.org. Geargiveer vanaf die oorspronklike op 16 Mei 2020. Besoek op 30 Oktober 2010.
↑ Leibniz, Gottfried. "Confessio philosophi" (in Latyn). Wikisource edition. Geargiveer vanaf die oorspronklike op 3 Junie 2019. Besoek op 25 Maart 2009.
↑ DiscoveryHealth. "Paraphilia" (in Engels). Geargiveer vanaf die oorspronklike op 24 April 2010. Besoek op 16 Desember 2007.
Wikiwoordeboek het 'n inskrywing vir liefde.
Ontsluit van "https://af.wikipedia.org/w/index.php?title=Liefde&oldid=2238897"
Last edited on 22 Julie 2020, at 07:07
Die bladsy is laas op 22 Julie 2020 om 07:07 bygewerk.